Diari Oficial de la Generalitat Valenciana


Sumari del DOGV 3041, del 23-07-1997 (1997/9239)

CORRECCIÓ d'errades de l'Ordre de 24 de juny de 1997, de la Consellleria d'Agricultura, Pesca i Alimentació, per la qual s'estableixen ajudes als contractes per a la recollida i el transport de cadàvers d'animals de granges.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3041

Data del DOGV
:   23-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9239


Data del document
:   23-07-1997

Organisme emissor
:   Conselleria d'Agricultura, Pesca i Alimentació

Tipus de document
:   Correcció d'errades

Correcció d'errades

CORRECCIÓ d'errades de l'Ordre de 24 de juny de 1997, de la Consellleria d'Agricultura, Pesca i Alimentació, per la qual s'estableixen ajudes als contractes per a la recollida i el transport de cadàvers d'animals de granges.  
En el Diari Oficial de la Generalitat Valenciana número 3.028, de 4 de juliol de 1997, apareix publicada l'Ordre de 27 de juny de 1997, de la Conselleria d'Agricultura, Pesca i Alimentació, per la qual s'estableixen ajudes als contractes per a la recollida i el transport de cadàvers d'animals de granja.  
Atès que en la publicació esmentada s'han observat errades en la transcripció del text aprovat per la consellera d'Agricultura, Pesca i Alimentació, que afecten diversos articles de la disposició mencionada, es rectifiquen mitjançant la publicació íntegra del text d'aquesta:  
 ORDRE de 24 de juny de 1997, de la Conselleria d'Agricultura, Pesca i Alimentació, per la qual s'estableixen ajudes per a la recollida i el transport de cadàvers d'animals procedents d'explotacions ramaderes.   
En els últims anys s'han realitzat diversos estudis sobre l'impacte dels cadàvers d'animals de granges a la Comunitat Valenciana. Les conclusions a què s'ha arribat demostren que el sistema ideal seria la recollida d'aquests en les explotacions i el trasllat fins les plantes de fusió.  
Entre els inconvenients que existeixen per a abordar un pla de recollida d'animals morts cal destacar els problemes sanitaris que podria comportar el trasllat de cadàvers entre explotacions ramaderes i el cost econòmic de la xarxa.  
Des de fa uns mesos es realitzen experiències pilot a València. Aquestes, juntament amb els plans existents a Castelló, evidencien que el primer problema amb què s'enfronta la posada en marxa d'una xarxa és l'organització i les despeses que se'n deriven. Són necessaris vehicles adaptats a la recollida en granges, personal dedicat a realitzar el circuit i contenidors que s'utilitzaran en les explotacions o en els centres de recollida. Del cost total de la xarxa, la part més important se l'emporta el transport de les mercaderies fins als centres de transformació, especialment en el cas d'explotacions allunyades i de dimensió reduïda.  
Atès que l'important és el manteniment del servei al llarg del temps, entenem que cal estimular la firma de contractes entre els ramaders i les empreses de recollida de cadàvers per a la prestació d'aquest servei. Considerem que amb la subvenció d'aquests contractes amb unes quantitats que varien depenent de la distància recorreguda estimularem aquests acords. A més, en aquells municipis en què es concentren els punts de recollida de cadàvers, el cost unitari del desplaçament puja considerablement, cosa per la qual s'ha de tenir en compte aquesta circumstància.  
Per això, vista la proposta de la Direcció General de Desenvolupament Rural i Producció Agrària, i fent ús de les facultats que tinc atribuïdes,  
ORDENE  
Article 1. Objecte  
S'estableix una línia d'ajudes públiques destinada a fomentar la recollida de cadàvers d'animals procedents d'explotacions ramaderes per part dels centres autoritzats per al tractament i processament de cadàvers d'animals ubicats en la Comunitat Valenciana.  
Article 2. Beneficiaris  
Seran beneficiaris d'aquesta línia d'ajudes els titulars de centres amb ubicació en la Comunitat Valenciana, autoritzats administrativament per a l'eliminació i transformació de deixalles animals d'alt risc, de conformitat amb el que s'estableix en el Reial Decret 2.224/1993, de 17 de desembre (BOE núm. 16, de 19.01.94), sempre que hagen firmat amb ramaders individuals, grups d'aquests representats per una associació de defensa sanitària o, si s'escau, ajuntaments, tots ells ubicats en el territori de la Comunitat Valenciana, contractes de recollida de cadàvers d'animals.  
Article 3. Actuacions subvencionables  
1. Les ajudes estaran dirigides a finançar parcialment el cost de recollida dels cadàvers d'animals de les explotacions ramaderes o punts de concentració estipulats i el trasllat als establiments autoritzats per a l'eliminació i transformació de deixalles d'animals corresponents a l'any en què se sol·liciten. El servei s'haurà de prestar complint les estipulacions del Reial Decret 2.224/1993, de 17 de desembre, entre elles les referents als vehicles en què es realitzaran els transports.  
2. El contingut mínim dels contractes que se subscriguen s'haurà de referir, necessàriament, al compromís de desplaçar a les explotacions ramaderes contractants o punts de concentració estipulats un vehicle autoritzat per al transport d'aquest tipus de primeres matèries, de conformitat amb el Reial Decret 2.224/1994, almenys tres dies per setmana, i a la reducció del cost del servei prestat per l'empresa contractant en una quantia equivalent a l'import rebut com a subvenció per aquest concepte.   
Article 4. Quantia de les ajudes  
1. La quantia de l'ajuda s'estableix per a cada empresa segons el nombre de contractes firmats, del tipus i de la distància entre el punt de recollida i el centre de transformació de matèries d'alt risc, d'acord amb els mòduls següents:  
a) Si la distància entre els dos punts és inferior a 25 quilòmetres, la subvenció serà de 2.600 pessetes per contracte firmat i mes.  
b) Si la distància entre els dos punts està compresa entre 25 i 50 quilòmetres, la subvenció serà per un import de 3.200 pessetes per contracte firmat i mes.  
c) Si la distància entre els dos punts està compresa entre 50 i 75 quilòmetres, la subvenció serà de 3.800 pessetes per contracte firmat i mes.  
d) Si la distància entre els dos punts està compresa entre 75 i 100 quilòmetres, la subvenció serà de 4.400 pessetes per contracte firmat i mes.  
e) Si la distància entre els dos punts és superior a 100 quilòmetres, la subvenció serà de 5.200 pessetes per contracte firmat i mes.  
2. Si el punt de recollida dels cadàvers és comú per a diverses explotacions, les quanties esmentades en l'apartat anterior es multiplicaran per el nombre d'explotacions que porten els seus cadàvers al punt de recollida. En qualsevol cas aquest factor de multiplicació mai no serà superior a 4.  
3. En el càlcul de l'ajuda no podrà auxiliar-se més d'un contracte per explotació ramadera, entenent com a tal aquella que dispose de llibre d'explotació.  
4. Si el conjunt d'ajudes sol·licitades superara els fons disponibles, es realitzarà un prorrateig entre les sol·licituds que tinguen dret al reconeixement de la subvenció.  
Article 5. Sol·licituds, termini i documentació que s'ha de presentar  
1. Les sol·licituds es presentaran, mitjançant una instància dirigida al director general de Desenvolupament Rural i Producció Agrària, en els registres dels serveis territorials de la Conselleria d'Agricultura, Pesca i Alimentació, o bé en qualsevol de les altres maneres previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació següent:  
a) Còpia del CIF  
b) Còpia de l'autorització administrativa per al processament de primeres matèries d'alt risc.  
c) Acreditació d'estar al corrent en el compliment de les obligacions tributàries i front a la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV 2.775, de 21 de juny).  
d) Relació dels contractes firmats, amb la descripció de la ubicació concreta de les explotacions ramaderes i la distància al centre per a l'eliminació i transformació de deixalles animals.  
e) Compromís d'atendre les sol·licituds de recollida de cadàvers de qualsevol explotació o punt de recollida, siga quina siga l'espècie explotada, de les àrees en què l'empresa desplegue la seua activitat. Amb aquesta finalitat, s'entén que el centre exerceix la seua activitat en una àrea quan ha firmat un contracte amb una explotació ramadera ubicada en les àrees de recollida contingudes en l'annex I d'aquesta disposició.  
2. El termini de presentació de sol·licituds finalitzarà una vegada transcorregut un mes natural des de la publicació d'aquesta ordre en el Diari Oficial de la Generalitat Valenciana.  
Article 6. Tramitació i resolució  
1. Rebudes les sol·licituds, es verificaran i podran realitzar-se d'ofici totes les actuacions que es consideren necessàries per a la determinació i comprovació de les dades en virtut de les quals s'ha de dictar la resolució.  
2. El termini per a la resolució de les sol·licituds serà de tres mesos, comptadors des de la finalització del termini de presentació d'aquestes. Una vegada haja transcorregut aquest termini sense que s'haja dictat resolució expressa, les sol·licituds s'entendran desestimades.  
Article 7. Dotació  
Les ajudes es concediran per a l'exercici 1997 per un import global màxim de 63.353.832 de pessetes a càrrec de la línia 412/000/97 del programa 714.20, Ordenació i Millora de les Produccions Agràries, dels pressupostos de la Generalitat Valenciana per a aquest exercici.  
Article 8. Pagament i justificació  
1. L'eficàcia de les resolucions de concessió de les subvencions queda condicionada a la justificació de la realització de les activitats objecte d'aquesta abans del 20 de novembre de 1997 mitjançant la presentació d'una relació de propietaris amb la seua firma en la qual confirmen el nombre de mesos complets que se'ls ha prestat el servei. Per al cas de contractes firmats per una agrupació de defensa sanitària o un ajuntament, serà suficient, a l'efecte de l'acreditació, la firma del president o de l'alcalde que va subscriure el contracte, independentment del fet que els punts de recollida siguen diversos.  
2. Es podran efectuar pagaments parcials amb caràcter mensual una vegada prestat el servei objecte de l'ajuda, després de la sol·licitud i justificació de la documentació exigides en el punt anterior.  
Article 9. Revisió d'expedients  
Donaran lloc a la resolució total o parcial de les subvencions concedides, i, si s'escau, es procedirà al reintegrament de les quantitats percebudes i a l'exigència dels interessos de demora, amb la incoació prèvia d'un expedient amb audiència de l'interessat, els supòsits següents:  
a) Incompliment de l'obligació de justificació.  
b) Obtenir la subvenció sense complir les condicions exigides en aquesta ordre per a la concessió d'aquella.  
c) Incompliment de la finalitat per a la qual es va concedir la subvenció.  
d) Incompliment de les condicions exigides o imposades als beneficiaris amb motiu de la concessió de la subvenció.  
DISPOSICIONS FINALS  
Primera  
Es delega en el director general de Desenvolupament Rural i Producció Agrària la facultat de resolució d'aquestes ajudes i se l'autoritza perquè dicte les disposicions necessàries per a l'aplicació d'aquesta ordre.   
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana."  
València, 24 de juny de 1997  
La consellera d'Agricultura, Pesca i Alimentació,  
MARIA ÀNGELS RAMON-LLIN I MARTÍNEZ  
Annex I  
Àrees de recollida  
1. Província d'Alacant:  
Baix Segura  
Camp d'Elx  
Alt Vinalopó  
Resta de la província  
2. Província de Castelló  
Els Ports  
Alt Palància  
Resta de la província  
3. Província de València  
Serrans i Camp de Túria  
Ribera Alta i Vall d'Albaida  
Ribera Baixa i Safor  
Foia de Bunyol i Requena-Utiel  
Costera i Canal de Navarrés  
Vall d'Aiora  
Racó d'Ademús  
Resta de la província.  
Annex II  
Contingut mínim dels contractes de recollida de cadàvers animals que se subvencionaran amb càrrec d'aquesta ordre.  
, d de 1997  
REUNITS:  
D'una banda, el Sr. \_\_\_\_\_\_\_\_ , amb DNI núm. \_\_\_\_\_\_\_\_\_., en representació de l'empresa \_\_\_\_\_\_\_\_., autoritzada per la Conselleria d'Agricultura, Pesca i Alimentació per a la recollida de cadàvers animals amb el núm. \_\_\_\_\_\_\_\_\_\_\_\_  
I de l'altra, el Sr. \_\_\_\_\_.., amb DNI núm. \_\_\_\_\_\_\_\_\_\_ \* en representació de: l'explotació ramadera de bestiar\_\_\_\_\_\_\_\_\_\_., amb número de registre\_\_\_\_..\_\_\_\_\_\_\_\_..,ubicada en el municipi d\_\_\_\_\_\_\_\_\_\_, partida d \_\_\_\_\_\_\_\_\_.., polígon d\_\_\_\_\_\_\_..  
\* com a president de l'agrupació de defensa sanitària de bestiar\_\_\_\_\_\_\_\_\_, denominada\_\_\_\_\_\_\_\_\_\_\_., amb seu social a \_\_\_\_\_\_\_\_\_\_\_  
\* com a alcalde de l'ajuntament del municipi d\_\_\_\_\_\_\_  
Les dues parts es reconeixen amb capacitat legal suficient i acorden les següents  
Clàusules  
Primera  
L'empresa es compromet a desplaçar a:  
\* l'explotació ramadera amb núm. de registre\_\_\_\_\_\_\_\_\_\_\_.  
\* (totes) les explotacions ramaderes pertanyents a aquesta ADS d\_\_\_\_\_\_..amb núm. de registre\_\_\_\_\_\_\_\_\_\_\_\_..i\_\_\_\_\_  
un vehicle autoritzat per al transport d'aquest tipus de primeres matèries, d'acord amb el Reial Decret 2.224/1994, almenys tres dies a la setmana. Aquest vehicle carregarà els cadàvers d'animals produïts en les explotacions ramaderes indicades més amunt i els traslladarà al centre de transformació abans esmentat, on els sotmetrà als processos de temperatura / temps / pressió establits.  
Segona  
El cost del servei prestat per l'empresa\_\_\_\_\_\_\_\_\_..a l'explotació ramadera d\_\_\_\_\_\_\_\_, a l'ADS d\_\_\_\_\_\_\_\_\_, o a l'Ajuntament d\_\_\_\_\_\_\_.. s'haurà de reduir en l'import que, per aquest concepte, reba aquesta empresa per part de la Conselleria d'Agricultura, Pesca i Alimentació.  
Per l'empresa Per l'explotació / ADS / ajuntament  
Firmat: Firmat:  
València, 16 de juliol de 1997  
La consellera d'Agricultura, Pesca i Alimentació,  
MARIA ÀNGELS RAMON-LLIN I MARTÍNEZ